КIуэкIуэ Юрий Урысейм ШынагъуэншагъэмкIэ и федеральнэ къулыкъущIапIэм и Гъунапкъэхъумэ управленэу КъБР-м щыIэм и унафэщIхэм, абы къулыкъу щызыщIэхэмрэ ветеранхэмрэ я махуэшхуэмкIэ йохъуэхъу
Къэбэрдей-Балъкъэрым и Iэтащхьэ КIуэкIуэ Юрий Инстаграмым щиIэ напэкIуэцIым иритхащ Урысейм ШынагъуэншагъэмкIэ и федеральнэ къулыкъущIапIэм и гъунапкъэхъумэ управленэу КъБР-м щыIэм и унафэщIхэм, абы къулыкъу щызыщIэхэмрэ ветеранхэмрэ я махуэшхуэм ирихьэлIэу зэрызахуигъазэ хъуэхъур.
«ПщIэ яхуэтщIу дэ нобэ догъэлъапIэ ди къэралым и гъунапкъэхэм я хъумакIуэхэр. Къэбэрдей-Балъкъэрым и щIыналъэм хиубыдэу йокIуэкI Урысейм и къэрал гъунапкъэм щыщу километрищэрэ щэщIым щIигъу. Урысейм ШынагъуэншагъэмкIэ и федеральнэ къулыкъущIапIэм и унафэщIым и япэ къуэдзэ — УФ-м ШынагъуэншагъэмкIэ и федеральнэ къулыкъущIапIэм и Гъунапкъэхъумэ IэнатIэм и унафэщI, армэм и генерал Кулишев Влади-мир лэжьыгъэ IуэхукIэ 2016 гъэм и шыщхьэуIу мазэм республикэм щыщыIам дытепсэлъыхьауэ щытащ щIыналъэ управленэр иджырей инфраструктурэкIэ къызэгъэпэщыным теухуа Iуэхухэм.
Къэрал гъунапкъэр хъумэныр иджыпсту Iуэху нэхъ гугъухэм икIи жэуаплыныгъэшхуэ зыпылъхэм ящыщщ, сыту жыпIэмэ абы къегъэув дунейпсо терроризмэм и шынагъуэхэм, Iэщэмрэ наркотикхэмрэ хабзэм къемызэгъыу зэрызэблагъэкIым япэщIэтын, экономикэ шынагъуэншагъэ къызэгъэпэщын хуейуэ. Япэ итахэм зэтрагъэува хабзэ нэхъыфIхэр къагъэсэбэпурэ, иджыпсту къулыкъу зыщIэхэм а Iуэху гугъухэр IэкIуэлъакIуэу зэрагъэзэщIэнум шэч къытесхьэркъым.
Къулыкъум пэрыт гъунапкъэхъумэхэм, ветеранхэм узыншагъэ быдэ, насып, ефIэкIуэныгъэ яIэну, ди Хэкум и фIыгъуэр гъэбэгъуэным хуэгъэза лэжьыгъэ мытыншым ехъулIэныгъэхэр къыщахьыну си гуапэщ», — къыщыгъэлъэгъуащ хъуэхъум.
КъБР-м и Iэтащхьэмрэ
Правительствэмрэ я пресс-IуэхущIапIэ.
